Kubaanse ingenieurs – departement kry uitstelLindiwe Sisulu, minister van menslike nedersettings, water en sanitasie (Foto: Chantall Presence/ANA) Solidariteit het die departement van menslike nedersettings, water en sanitasie se versoek om die spertyd vir ŉ alternatiewe voorstel in verband met die invoer van Kubaanse ingenieurs te verleng Donderdag toegestaan. Dít nadat die departement sy aanvanklike spertyd van Woensdagmiddag misgeloop het en Solidariteit vanoggend aangedui het dat hy met geen ander opsie gelaat is as om met regstappe voort te gaan nie. Dirk Hermann, bestuurshoof van Solidariteit, sê nou die organisasie het in oorleg met sy regspan bepaal dat dit wel billik sou wees om die departement uitstel te gee, hoewel hulle die aanvanklike spertyd misgeloop het. Die nuwe datum vir die departement om sy voorstel vir Solidariteit aan te bied, is nou eerskomende Maandag omstreeks 16:30. Dr. Dirk Hermann, bestuurshoof van Solidariteit. “Vir ons bly die primêre fokus steeds die beste belang van plaaslike werknemers en veral ons uitstekende Suid-Afrikaanse ingenieurs,” sê Hermann. “Ons bly steeds daarop toegespits om die belange van Suid-Afrikaanse werkers te bevorder, hetsy deur middel van ŉ substantiewe, geformaliseerde ooreenkoms, of deur middel van regsoptrede, indien nodig.” Maroela Media het vroeër berig Solidariteit meen daar is geen regverdiging daarvoor om Kubaanse ingenieurs ten duurste in te voer om Suid-Afrika met sy waterprobleme te help nie terwyl daar wel Suid-Afrikaanse vaardighede beskikbaar is. Lindiwe Sisulu, minister van menslike nedersettings, water en sanitasie, hou vol die Kubane is nie hier vir indiensneming nie, maar om munisipale amptenare te mentor sodat werk geskep kan word. Die koste van die 24 Kubaanse ingenieurs beloop sowat R65 miljoen – en dít terwyl Kuba self probleme met sy waterinfrastruktuur ondervind.